Diari Oficial de la Generalitat Valenciana


Sumari del DOGV 6971, del 22-02-2013 (2013/1736)

RESOLUCIÓ de 12 de febrer de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu de l'empresa Federico Doménech, SA (periòdic Las Provincias), (Cod 23235146963921).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6971

Data del DOGV
:   22-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1736


Data del document
:   12-02-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 12 de febrer de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu de l'empresa Federico Doménech, SA (periòdic Las Provincias), (Cod 69751409560039). [2013/1736]  
Vist el text del Conveni Col·lectiu de l'empresa Federico Doménech, SA (periòdic Las Provincias), subscrit per la Comissió Negociadora, que està integrada per representants de l'empresa, i per part dels treballadors, per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 12 de febrer de 2013.- El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu de l'empresa Federico Doménec, SA, Las Provincias multimedia  
  
Preàmbul  
Este conveni col·lectiu és el resultat de les negociacions dutes a terme entre la direcció de l'empresa i els representants legals dels treballadors a través del seu comité d'empresa.  
L'orientació donada a este suposa un nou marc respecte dels convenis negociats fins a enguany, que quedaven limitats, dins de l'empresa Federico Doménech, SA, a les relacions entre l'empresa i els treballadors que treballaven en la confecció del periòdic Las Provincias.  
  
Federico Doménech SA s'ha constituït com un grup multimèdia, per la qual cosa es fa necessària una organització productiva més polivalent i flexible i orientada en la seua concepció a donar servicis de continguts informatius de qualsevol tipus, incloent-hi els dirigits a: esdeveniments i activitats d'oci, a desenrotllaments publicitaris i promocionals i per a qualsevol altre tipus d'activitat que l'evolució del sector i la companyia puga demanar en el futur, generant estos continguts en qualsevol suport tecnològic actual o futur.  
En l'àmbit del foment de la igualtat efectiva entre dones i hòmens i de conformitat amb el que disposa l'article 85.1 de l'Estatut dels Treballadors segons la modificació establida en les DA 11, 17 i 18 de la Llei Orgànica 3/2007, l'empresa fomentarà i respectarà en tot moment la igualtat de tracte i d'oportunitats en l'àmbit laboral entre dones i hòmens i adoptarà totes les mesures necessàries dirigides a evitar qualsevol tipus de discriminació i assetjament en el treball.  
  
  
Article 1. Àmbit personal  
Es regiran per este conveni col·lectiu tots els treballadors que presten servicis en l'empresa Federico Doménech SA, i aquells treballadors que presten servicis en empreses del grup que tinguen reconegut en el seu contracte de treball l'aplicació del conveni col·lectiu de Federico Doménech SA, i quedaran expressament exclosos de l'àmbit d'aplicació d'este:  
a) Consellers, membres dels òrgans d'administració, personal d'alta direcció, personal directiu, directors, tant del periòdic com de qualsevol altra àrea de gestió, subdirector del periòdic, tots els empleats que tinguen una categoria superior a la de redactor cap i tots aquells que quant al seu contracte queden exclosos.  
b) Professionals liberals vinculats per contractes civils de prestació de servicis.  
c) Assessors.  
d) Els corresponsals i col·laboradors amb una relació civil amb l'empresa.  
e) Els col·laboradors a la peça que no tinguen una relació basada en els principis de jerarquia, alienitat i dependència ni estiguen sotmesos a control de jornada tal com es definix en este conveni col·lectiu, independentment que mantinguen la relació continuada amb l'empresa.  
  
f) Els agents comercials o publicitaris que treballen per a l'empresa, amb llibertat de representar altres empreses dedicades a activitat igual o diferent.  
g) El personal pertanyent a empreses que tinguen formalitzat un contracte civil o mercantil de prestació de servicis amb l'empresa realitzat pel seu compte i risc.  
h) El personal que pertanga a empreses que confeccionen o realitzen qualsevol tipus de suplement per a la seua publicació o inserció junt amb el periòdic Las Provincias.  
  
Article 2. Àmbit temporal i vigència  
Este conveni col·lectiu tindrà una duració de tres anys, per la qual cosa la seua vigència s'estendrà des del dia 1 de gener de 2011 fins al dia 31 de desembre de l'any 2013, independentment de la data en què s'acorde i es publique el conveni.  
  
Article 3. Denúncia i pròrroga  
La denúncia d'este conveni col·lectiu podrà efectuar-se per qualsevol de les parts afectades per este, per mitjà d'un escrit dirigit a l'altra part, amb una antelació mínima de dos mesos respecte a la data de finalització de la seua vigència, i es podrà prorrogar per mitjà d'un acord entre les parts o per falta de denúncia d'este.  
  
Article 4. Àmbit territorial  
Este conveni col·lectiu serà aplicable per a tots aquells treballadors que presten el seu treball per a l'empresa en qualsevol de les tres províncies de la Comunitat Valenciana i podrà ser aplicat igualment en qualsevol altra província on l'empresa puga tindre centres de treball.  
  
  
Article 5. Vinculació a la totalitat, absorció i compensació  
Totes les condicions pactades formen un tot orgànic indivisible i als efectes de la seua aplicació pràctica seran considerades globalment.  
Les condicions pactades són compensables, absorbixen i substituïxen en la seua totalitat les que anteriorment regien o puguen regir en un futur, per norma de rang superior, per millores pactades o unilateralment concedides per l'empresa (per mitjà de millora voluntària de sous o salaris, primes, plusos fixos o variables, gratificacions i beneficis, imperatiu legal, jurisprudencial, contenciós o administratiu, conveni col·lectiu d'empresa i d'orde superior, pacte de qualsevol classe, contracte individual, usos i costums locals, comarcals o regionals o per qualsevol altra causa).  
Garanties ad personam: Sobre les retribucions que resulten de l'aplicació de les noves taules salarials previstes en l'annex 1, es respectaran les situacions personals més beneficioses a què tinga dret el treballador amb anterioritat a la firma d'este conveni col·lectiu, per salari base, antiguitat, plus conveni, beneficis i plus personal.  
  
  
Article 6. Comissió paritària  
Es crea una comissió paritària del conveni com a òrgan d'interpretació, arbitratge i conciliació del seu compliment.  
Ambdós parts convenen sotmetre a la comissió paritària tots els problemes, discrepàncies o conflictes col·lectius que puguen sorgir de l'aplicació o interpretació del conveni, i sempre amb caràcter previ al plantejament dels distints supòsits de reclamació davant de l'autoritat o jurisdicció laboral competent.  
La comissió paritària estarà integrada per sis membres, tres en representació dels representants dels treballadors i tres en representació de l'empresa.  
La comissió paritària es reunirà sempre que ho sol·licite qualsevol de les parts, amb indicació dels temes a tractar.  
S'assenyala com a domicili de la comissió paritària el c/ Gremis, 1, de València.  
Per a poder adoptar acords hauran d'assistir a la reunió de la comissió paritària més de la mitat dels membres de cada una de les dos parts.  
En cas de disconformitat de la comissió paritària respecte dels temes a tractar o en cas que no es produïsquen acords sobre els que es tracten, ambdós parts acudiran davant del Tribunal d'Arbitratge Laboral (TAL), en sol·licitud de mediació, o arbitratge en cas que ambdós parts estiguen d'acord.  
  
CAPÍTOL II  
Organització i formació  
  
Article 7. Funcions de la direcció de l'empresa  
És facultat de l'empresa l'organització del treball en esta i, per consegüent, la distribució del personal d'acord amb el seu grup professional i nivell retributiu i el canvi de les seues activitats quan per causa justificada així ho aconselle l'interés de la mateixa empresa, i tot això es realitzarà sense que el treballador es veja perjudicat en la seua formació professional ni haja d'efectuar comeses que suposen vexació o menyscabament de la seua missió laboral, i sempre amb la notificació prèvia al comité d'empresa i d'acord amb les disposicions legals vigents a este efecte.  
  
Article 8. Deure de bona fe, confidencialitat i no concurrència  
Com a element essencial de les seues obligacions laborals els empleats de la companyia accepten que la seua relació laboral es realitzarà amb estricte compliment del deure de bona fe, per la qual cosa convenen que no podran realitzar activitats o treballs de qualsevol tipus per compte propi o per compte d'altri que puguen concórrer o competir amb els de la companyia, sense obtindre prèviament autorització expressa escrita de la direcció.  
Companyia i empleat, si així ho consideren oportú, podran convindre en el contracte de treball clàusules de no-concurrència o competència amb la companyia per a després d'extingit el contracte de treball, en els termes i condicions que establisquen i amb respecte a la legislació vigent.  
Els treballadors hauran de guardar, davant de mitjans de difusió informativa aliens al grup o davant de qualsevol altra entitat o persona, la deguda confidencialitat sobre mètodes de treball, processos, plans d'inversió, plans d'ocupació i qualsevol altra decisió empresarial i la resta de dades relacionades amb la companyia, així com qualsevol fet o contingut informatiu que conega, o al qual haja tingut accés, per motiu de pertànyer a l'empresa.  
L'incompliment de qualsevol de les obligacions previstes en este article serà considerat, amb caràcter general, com a transgressió de la bona fe contractual i sancionada com a falta molt greu en el seu grau màxim corresponent.  
  
  
CAPÍTOL III  
Classificació professional  
  
Article 9. Disposicions generals  
La classificació del personal consignada en este conveni col·lectiu es realitzarà per àrees d'activitat i grups professionals en funció del lloc de treball que realitzen.  
Els grups professionals que es definixen tenen un caràcter merament enunciatiu, sense que existisca l'obligació de tindre proveïts tots i cada un d'estos si l'organització de l'empresa, a criteri de la seua direcció, no ho requerix.  
Són així mateix enunciatives les distintes comeses assignades a cada categoria o especialitat, perquè tot treballador de l'empresa, atesa l'orientació multimèdia d'esta, estarà obligat a realitzar tots aquells treballs que li ordenen els seus superiors dins de les generals comeses pròpies de la seua competència i de l'activitat de l'empresa, referits a les publicacions que s'editen tant d'aparició diària, com periòdica, en paper escrit o en Internet i aquells altres que puguen ser transmesos en qualsevol altre suport de continguts informatius present o futur, tant si són per a l'empresa, com si ho són per a produir-los expressament o cedir-los a qualsevol altra publicació o mitjà propi de l'empresa o de qualsevol altra.  
  
Article 10. Estructura de classificació  
L'estructura de classificació estarà definida per: grups professionals, àrees d'activitat, nivells de responsabilitat i nivells salarials.  
  
Definicions:  
1. Grups professionals: Entenem per grup professional el conjunt d'activitats professionals que es poden realitzar en l'empresa, i que cada un dels treballadors pot efectuar en termes comparables respecte del seu nivell d'autonomia, responsabilitat, dedicació, formació, experiència professional, actitud i criteris productius que són necessàries per al correcte desenrotllament del procés productiu de l'empresa.  
  
2. Àrees d'activitat: Entenem per àrees d'activitat el conjunt d'activitats, diferenciades per àrees organitzatives, necessàries per al correcte desenrotllament del procés de producció, promoció, venda, suport i explotació de continguts informatius o d'un altre tipus, propis de l'activitat present o futura de l'empresa, independentment del suport o mitjà a través del qual es difonguen o es realitzen.  
3. Nivells de responsabilitat: És aquella divisió professional que determina el nivell de responsabilitat i de salari de cada treballador en cada una de les àrees corresponents.  
4. Nivell salarial: És el conjunt de retribucions econòmiques brutes anuals que rep cada treballador pel seu treball en l'empresa.  
  
Article 11. Àrees d'activitat  
1. Àrea de generació de continguts  
S'integren en esta àrea els professionals que generen i editen qualsevol classe de continguts multimèdia, servicis informatius i d'opinió, així com les funcions de documentació, edició, disseny i infografia dels productes i servicis que realitze o comercialitze l'empresa per a qualsevol dels seus mitjans o per a aquells amb què puga col·laborar, tant els actuals com els futurs, incloent-hi les publicacions en suport paper, Internet, mitjans audiovisuals i qualsevol altre suport actual o futur, i això sempre d'acord amb les ordes i instruccions emanades de la direcció de l'empresa i la seua línia editorial.  
2. Àrea de màrqueting  
S'integren en esta àrea els professionals que promouen la venda de les publicacions i dels productes multimèdia de l'empresa, gestionen i supervisen la xarxa de distribució i els punts de venda, potenciant i controlant l'ús de les marques de l'empresa i els seus atributs.  
3. Àrea de venda de continguts  
S'integren en esta àrea els professionals que venguen o comercialitzen qualsevol classe de continguts i publicitat en cada un dels suports multimèdia de l'empresa així com qualsevol altre producte que siga d'interés comercial per a l'empresa, incloent-hi els esdeveniments i promocions que es puguen generar  
4. Àrea de suport de gestió  
S'integren en esta àrea els professionals que tenen com a funcions primordials donar suport a la resta de les àrees, realitzant el control intern econòmic i administratiu de la companyia.  
  
Article 12. Grups professionals  
La classificació dels distints grups professionals es realitzarà atesos els criteris següents:  
Grup I: Funcions que consistixen en la realització d'activitats complexes i diverses, amb objectius definits i alt grau d'exigència en autonomia, i impliquen actitud positiva, responsabilitat i direcció de persones, un alt contingut intel·lectual, interrelació humana, treball en equip i capacitat per a la direcció de tasques i persones, especialment de redactors multimèdia. Organitzen, dirigixen i realitzen normalment un conjunt de funcions que comporten una activitat tècnica o professional, i tenen la responsabilitat de la formació i disciplina del personal a càrrec seu.  
A títol d'exemple en este grup s'inclouen activitats professionals anàlogues a les que es detallen a continuació: redactors cap de qualsevol àrea, incloent-hi les de redacció multimèdia i edició.  
Grup II: Funcions orientades a la realització de tasques complexes que comporten direcció de persones a càrrec seu que exigixen un alt contingut intel·lectual i una excel·lent capacitat i autonomia per al desenrotllament del seu treball en equip que permeten afegir valor als articles i notícies. S'inclouen igualment aquelles funcions que requerisquen una capacitat excel·lent per a orientar o generar continguts multimèdia, i tenen un reconeixement de referència professional en la seua àrea pel seu lideratge i actitud.   
Realitzen normalment un conjunt de funcions que comporten una activitat tècnica o professional qualificada, i poden tindre personal a càrrec seu.  
A títol d'exemple en este grup s'inclouen activitats professionals anàlogues a les que es detallen a continuació: caps de secció de qualsevol àrea, incloent-hi la redacció multimèdia, edició, màrqueting, comercial, gestió i sistemes.  
Grup III: Realització de tasques que consistixen a establir o desenrotllar programes o aplicar tècniques seguint instruccions generals o precises que poden comportar direcció de persones a càrrec seu i que requerixen actituds positives per al desenrotllament del treball en equip, adequats coneixements professionals, i aptituds pràctiques la responsabilitat de les quals està limitada per una supervisió directa i sistemàtica. S'inclouen igualment aquelles funcions que requerisquen una bona capacitat per a generar continguts multimèdia.  
En este grup s'inclouen activitats professionals anàlogues a les que es detallen a continuació: redactors multimèdia de referència i sènior, editors de referència i sènior, documentalistes de referència i sènior, infògrafs de referència i sènior, maquetistes de referència i sènior, oficials de màrqueting de referència i sènior, comercials de referència i sènior, oficials de gestió de referència i sènior i oficials de sistemes de referència i sènior multimèdia que seguixen instruccions generals o precises.  
Grup IV: Tasques que consistixen en la realització d'operacions que exigixen coneixements professionals de caràcter elemental amb un període breu d'adaptació i que requerixen actituds positives per al desenrotllament del treball en equip, incloent-hi també funcions amb una capacitat elemental per a generar continguts multimèdia sota supervisió.  
En este grup s'inclouen activitats professionals anàlogues a les que es detallen a continuació: redactors multimèdia, documentalistes, editors, infògrafs i maquetistes (A) sota supervisió i oficials de 1a i 2a de les àrees de màrqueting, comercial, gestió i sistemes.  
Grup V: Tasques de les àrees de màrqueting, de venda de continguts i de suport de gestió, que exigixen coneixements professionals formatius i pràctics elementals, actituds positives de treball en equip i capacitat per a treballs de càlcul i control. En este grup s'inclouen activitats professionals anàlogues a les que es detallen a continuació: redactors multimèdia, documentalistes, editors, infògrafs i maquetistes (B) sota supervisió i oficials de les àrees de màrqueting, comercial, gestió i sistemes júnior.  
Grup VI: En este grup s'inclouen els auxiliars administratius, els quals, per a realitzar el seu treball, requerixen coneixements professionals formatius i pràctics elementals, actituds positives de treball en equip i capacitat per a treballs de càlcul i control.  
  
Article 13. Nivells de responsabilitat de l'Àrea de Generació de Continguts  
Redactors cap  
Caps de secció de redacció  
Redactors multimèdia de referència  
Documentalistes de referència  
Editors de referència  
Infògrafs de referència  
Maquetistes de referència  
  
Redactors multimèdia sènior  
Documentalistes sènior  
Editors sènior  
Infògrafs sènior   
Maquetistes sènior  
Redactors multimèdia (A)  
Documentalistes sènior (A)  
Editors sènior (A)  
Infògrafs sènior (A)  
Maquetistes sènior (A)  
  
Redactors multimèdia (B)  
Documentalistes sènior (B)  
Editors sènior (B)  
Infògrafs sènior (B)  
Maquetistes sènior (B)  
  
Article 14. Nivells de responsabilitat de l'Àrea de Màrqueting  
Cap de secció de màrqueting  
Oficial de màrqueting de referència  
Oficial de màrqueting sènior  
Oficial de màrqueting  
Oficial de màrqueting júnior  
Auxiliar administratiu  
  
Article 15. Nivells de responsabilitat de l'Àrea de Venda de Continguts  
Cap de secció comercial  
Comercial de referència  
Comercial sènior  
Comercial  
Comercial júnior  
Auxiliar administratiu  
  
Article 16. Nivells de responsabilitat de l'Àrea de Suport de Gestió  
  
Cap de secció de gestió i sistemes  
Oficial de gestió i sistemes de referència  
Oficial de gestió i sistemes  
Oficial de de gestió i sistemes júnior  
Auxiliar administratiu  
  
  
  
CAPÍTOL IV  
Sistema retributiu  
  
Article 17. Estructura salarial  
Les retribucions del personal afectat per este conveni col'lectiu de treball estaran constituïdes per:  
- Salari base conveni  
- Plus personal consolidat  
- Complement personal d'antiguitat consolidada  
- Complement personal consolidat de treballs realitzats en diumenges i festius.  
- Plus de quantitat o qualitat  
- Bestretes  
  
Article 18. Salari base conveni  
S'entendrà per salari base conveni la part de retribució del treballador fixada per unitat de temps, sense atendre cap altra característica especial, i que estarà constituïda pel valor que s'establisca en la taules salarials annexes al present conveni per a cada grup professional i nivell salarial.  
  
Article 19. Plus personal consolidat  
En este plus quedaran incloses totes les quantitats que, per damunt del salari base conveni, corresponga percebre a cada treballador en funció de les percepcions que tenia consolidades amb data 31.12.2011, d'acord amb l'anterior conveni col·lectiu en vigor.   
  
Article 20. Complement personal d'antiguitat consolidada  
A partir del present conveni no es meritarà ni s'abonarà cap quantitat en concepte de meritació d'antiguitat, i quedarà exclòs este concepte del conveni col·lectiu.  
El «complement personal d'antiguitat consolidada» arreplegarà, a títol individual i com a complement personal, les quantitats consolidades i acordades que tinguen pel concepte d'antiguitat amb data del dia 31 de desembre de 2011 cada un dels treballadors a qui els afecte.  
  
L'antiguitat es congela amb data 31.12.2011; per tant en esta data es calcularà l'import meritat del mòdul d'antiguitat en adquisició. Amb este fi es determinaran els dies transcorreguts des del cobrament de l'últim mòdul, els quals es dividiran pels dies que transcorrerien fins a la data en què vença el nou tram. El percentatge resultant es multiplicarà pel valor del mòdul d'antiguitat que li corresponga a cada treballador, i este import resultant s'abonarà, també com a antiguitat consolidada, en la data en què s'haja complit el transcurs d'eixe trienni o quinquenni   
  
  
Exemple  
Una persona incorporada l'01.06.2011 i que per tant li correspondria un mòdul d'antiguitat l'01.06.2014, el 31 de desembre de 2011 han transcorregut 213 dies dels 1.096 dies que transcorrerien fins a l'01.06.2014. El percentatge d'antiguitat que li correspondria seria del 19,43 %, que multiplicat pel preu del mòdul d'antiguitat que tinguera ens donaria l'import a percebre per antiguitat, també consolidada.   
  
La data en què es començarà a cobrar l'import d'antiguitat d'este tram serà la del venciment d'eixe trienni o quinquenni, és a dir l'01.06.2014.  
  
  
  
  
A efectes indemnitzatoris, en cas d'acomiadament el tram d'antiguitat a cobrar a la data del seu compliment es tindrà en compte per al càlcul de la indemnització corresponent.  
  
Article 21. Retribució de treballs realitzats en diumenges i festius  
  
- Treballs que es realitzen en diumenge  
A partir d'este conveni col·lectiu, l'import de la retribució del treball per a jornada completa realitzat els diumenges serà el que figura en la taula de retribucions que s'annexa al present acord.  
- Plus de diumenge consolidat. Este plus arreplegarà a títol individual la diferència entre el preu que cada un dels treballadors té assignat el 31 de desembre de 2011 per treball en diumenge i els 70 euros que per este conveni establix a partir de la seua entrada en vigor.   
- Festius  
Els treballs realitzats en festius no es retribuiran; seran compensats en dies de descans, a raó d'un dia i mig de descans per cada dia a jornada completa de treball realitzat en dies festius.  
  
Article 22. Plus de quantitat o qualitat  
Es tracta d'aquella retribució variable per compliment d'objectius que pot percebre el treballador, prèvia concessió per part de l'empresa, que retribuïsca una major aportació de qualitat o quantitat al treball realitzat.  
  
Article 23. Nocturnitat  
El complement per nocturnitat s'abonarà als treballadors que realitzen la seua jornada laboral entre les 22 i les 6 hores de l'endemà. Per a poder percebre el complement de nocturnitat, s'ha de realitzar almenys el 50 % de la jornada dins de l'horari anteriorment mencionat.  
  
El complement de nocturnitat es fixarà en allò que s'ha establit amb data 31 de desembre de 2011 per a cada categoria.  
  
Article 24. Bestretes  
L'empresa abonarà a tots aquells treballadors que efectuen desplaçaments per compte de l'empresa l'import dels gastos que s'ocasionen per menjars, pernoctacions i quilometratge amb la justificació prèvia. La quantitat a abonar per dietes pernoctacions i quilometratge serà la que s'especifique per a cada any en les taules salarials annexes.  
  
Article 25. Pagues extraordinàries  
Els treballadors percebran quatre pagues extraordinàries, que es faran efectives abans del dia 25 dels mesos de març, juny, setembre i desembre.  
Els conceptes salarials que s'inclouran en estes pagues extraordinàries són els següents:  
- Salari base.  
- Antiguitat consolidada  
- Plus personal consolidat  
Els períodes de meritació de les pagues extraordinàries seran els següents:  
- Paga extraordinària de març: està comprés entre el dia 1 d'abril de l'any anterior i el 31 de març de l'any en curs.  
- Paga extraordinària de juny: està comprés entre el dia 1 de juliol de l'any anterior i el 30 de juny de l'any en curs.  
- Paga extraordinària de setembre: està comprés entre el dia 1 d'octubre de l'any anterior i el 30 de setembre de l'any en curs.  
- Paga extraordinària de desembre: està comprés entre el dia 1 de gener i el 31 de desembre de l'any en curs.  
Per a l'any 2012, la paga extra de Nadal quedarà suprimida per a aquells empleats que perceben més de vint-i-dos mil euros bruts anuals (22.000 €) sumant els següents conceptes salarials:  
- Salari base  
- Antiguitat consolidada  
- Plus personal consolidat  
L'import d'esta paga serà tornat per l'empresa als treballadors quan en l'exercici econòmic anual l'empresa obtinga un benefici net de cinc-cents mil euros. Esta disminució salarial no suposarà minva en el càlcul de les indemnitzacions per acomiadament.  
  
Article 26. Salari i taules  
Les taules inicials per a l'any 2011 seran les vigents amb data del 30.09.2011.  
Per a la resta de vigència del conveni (anys 2012-2013), els increments salarials quedarien vinculats als resultats de l'empresa, i s'establiria una pujada fixa consolidable en funció de l'EBITDA de l'any anterior i un variable no consolidable en funció del grau de compliment del pressupost, d'acord amb l'escalat següent:  
  
  
  
Durant la vigència d'este conveni, la pujada salarial fixada en les taules, pel que fa a l'IPC, prendrà com a referència l'IPC nacional de l'any anterior i s'aplicarà amb efectes de l'1 de gener de cada any següent sobre el salari base corresponent a les taules salarials de cada categoria professional.  
El variable no consolidable s'abonarà en el mes d'abril de cada any.  
  
Article 27. Propietat intel·lectual i drets d'autor  
Tots els drets d'explotació de qualsevol creació que es derive dels servicis prestats a l'empresa pertanyeran a l'empresa en tota la seua extensió i sobre totes les seues versions i suports tecnològics, siga quin siga el seu contingut, mitjà de difusió, moment en què es realitze i estat, sense perjuí dels drets morals que correspondran a l'empleat.  
  
L'empresa serà titular dels drets d'explotació amb caràcter ple i exclusiu, amb capacitat de cessió o llicència a tercers, per a un àmbit territorial mundial, per tot el temps de duració establit en la normativa aplicable i per a la seua explotació en totes les modalitats i per mitjà de qualsevol format d'explotació imprés, sonor, audiovisual, digital o electrònic.  
La titularitat d'estos drets per l'empresa començarà des del mateix moment en què estos sorgisquen, sense que siga necessari l'atorgament de cap acord, negoci o acte addicional i estarà coberta per la retribució prevista per a l'empleat, sense que hi haja dret a una compensació econòmica addicional.  
En cas que qualsevol creació siga modificada en el contingut o extensió, l'autor d'esta tindrà dret que s'elimine la seua firma al peu de l'article o reportatge de què es tracte.  
  
  
CAPÍTOL V  
Jornada, horaris, vacacions, dies de descans, permisos, llicències i excedències  
  
Article 28. Jornada  
La jornada anual s'establix en 1.638,76 hores de treball efectiu en còmput anual.  
La jornada serà la necessària perquè el periòdic puga ser editat els set dies de la setmana, respectant-se allò que s'ha pactat en l'article 30 del present conveni col·lectiu amb el comité d'empresa.  
El personal amb contracte a jornada completa el 31 de març de 2001 treballarà, llevat de pacte en contra, 36 hores setmanals a raó de set hores i 12 minuts diaris en jornada continuada. Els de jornada a temps parcial s'ajustaran a la jornada pactada. Tot el personal de Federico Doménech SA (periòdic Las Provincias) lliurarà dos dies a la setmana consecutius. La lliurança coincidirà en dissabte i diumenge almenys cada dos setmanes. Per necessitats d'edició del periòdic com a conseqüència de notícies o esdeveniments imprevistos als quals s'haja de donar cobertura i prèvia comunicació als representants legals dels treballadors, tots els empleats hauran de canviar el seu dia de descans que coincidisca en diumenge per qualsevol altre dia de la setmana, si són requerits per a això per la direcció de l'empresa.  
L'empresa presentarà semestralment un calendari de les persones que són requerides per a treballar els diumenges. El calendari només podrà ser modificat per baixes laborals derivades de malaltia o accident, vacacions i esdeveniments imprevistos dels qui hi figuren.  
  
El personal que per necessitats del servici es veja afectat per un horari en el qual hi haja un esmorzar o un sopar disposarà d'un temps màxim de vint minuts de permís retribuït per a efectuar esta comesa. En el departament on es donen estes condicions, serà el responsable d'este qui determine la paralització del treball perquè la seua utilització no interferisca en la producció normal del periòdic; amb el benentés que eixa paralització oscil·larà entre les 11.30 h i 14.30 h de l'esmorzar i les 21.30 h i 22.30 h del sopar.  
  
Jornada a temps parcial  
D'acord amb el Reial Decret Llei 5/2001, de 2 de març, l'empresa podrà realitzar contractes a temps parcial de duració temporal o indefinida.  
Als efectuats amb caràcter indefinit serà possible realitzar-los un pacte d'hores complementàries, les quals podran arribar fins al 60 % de la jornada a temps parcial pactada, i el treballador haurà de conéixer, amb una antelació de set dies, el dia i hora de realització d'estes hores complementàries.  
Igualment els serà aplicable a estos treballadors la realització de jornada irregular efectiva en còmput anual.  
La realització d'hores complementàries haurà de respectar en tot cas els límits en matèria de jornada i descansos establits en els articles 34, apartats 3 i 4; 36, apartat 1, i 37, apartat 1, del Reial Decret Llei abans mencionat.  
Les hores complementàries efectivament realitzades es retribuiran com a ordinàries, i es computaran als efectes de bases de cotització a la Seguretat Social i períodes de carència i bases reguladores de les prestacions. A este efecte, el nombre i retribució de les hores complementàries realitzades s'haurà d'arreplegar en el rebut individual de salaris i en els documents de cotització a la Seguretat Social.  
  
Article 29. Horaris  
Per la singularitat del treball periodístic, el qual no permet determinar prèviament un horari rígid de treball, el personal de redacció haurà de complir un horari bàsic dins de l'horari en què normalment presta els seus servicis, i li assignarà dins d'este aquells treballs i tasques necessàries per a cobrir les necessitats informatives del periòdic. Els responsables de cada una de les diferents àrees de treball, complint sempre les instruccions donades per la direcció de l'empresa, distribuiran l'assenyalament d'horaris, repartiment de tasques i controls d'assistència. Una vegada realitzada la tasca assignada el treballador podrà donar per complida la seua jornada de treball   
  
Article 30. Hores extraordinàries  
Per l'objecte especial del treball periodístic, que obliga cada dia a l'edició del periòdic, tots els treballadors de l'empresa es comprometen a acceptar i realitzar totes les hores extraordinàries que siguen necessàries per a la confecció, tirada i manipulació del periòdic, dins dels límits anuals que s'establixen en el vigent text refós de l'Estatut dels Treballadors, i en el Reial Decret 1561/1995, de 21 de setembre, sobre regulació de jornades especials.  
Les hores extraordinàries de prolongació de jornada es compensaran fins a un límit de 74 hores anuals, a voluntat de l'empresa, ja siga:  
  
- En metàl·lic, amb un increment del 25 % sobre l'hora de treball normal.  
- O en temps de descans, a raó de 1,33 hores per cada hora extraordinària realitzada.  
La resta d'estes hores a voluntat del treballador, a raó de:  
- En metàl·lic, amb un increment del 50 % sobre l'hora de treball normal.  
- O en temps de descans, a raó de 1,75 hores per cada hora extraordinària realitzada.  
Tot el personal que haja complit la seua jornada laboral i, per consegüent, es trobe fora del centre de treball, i siga requerit per a realitzar hores extraordinàries, les percebrà amb un increment del 100 % respecte a cada categoria professional.  
  
Article 31. Festius  
Els treballadors tindran dret a les festes nacionals, autonòmiques i locals que s'establisquen oficialment per a cada any. Cada una d'estes festes que es treballe donarà dret a 1,5 dies de permís retribuït.  
  
El total de dies lliures que s'obtinga d'esta manera podrà disfrutar-se d'una sola vegada o de manera fragmentada, segons les necessitats de cada secció i amb l'acord previ amb el responsable d'àrea respectiu.  
  
Article 32. Vacacions  
Tot el personal subjecte a este conveni disfrutarà d'unes vacacions anuals retribuïdes de trenta dies naturals; no obstant això, quan les vacacions es comencen el primer dia d'un mes que tinga 31 dies, es completarà este mes.  
El primer any natural de col·locació només donarà dret al treballador a disfrutar les vacacions proporcionalment al temps de prestació de servicis durant este.  
Per al gaudi de les seues vacacions, tot el personal les triarà dins dels mesos de juliol, agost i setembre per mitjà de torns rotatoris, independentment que es puguen fer en altres dates, amb l'autorització prèvia de l'empresa. Si en el període de trenta dies de vacacions hi ha festes abonables en dies laborables, es compensaran fora del període de vacacions.  
No podran compensar-se en metàl·lic, en tot o en part, les vacacions anuals ni el permís trimestral.  
El treballador coneixerà les dates que li corresponen dos mesos abans, almenys, del començament del gaudi d'estes.  
L'empresa haurà de conéixer les sol·licituds de gaudi de vacacions abans del 31 de març. Per a les sol·licituds realitzades abans d'esta data, l'empresa haurà de donar resposta a l'empleat sol·licitant abans de l'1 de maig.  
Els treballadors del periòdic Las Provincias tindran dret a disfrutar d'un dia de permís retribuït al trimestre, el qual no podrà ser acumulable al període de vacacions, i haurà de disfrutar-se dins del trimestre natural.  
  
Article 33. Llicències i excedències  
Aquells treballadors amb una antiguitat en l'empresa superior a un any, podran sol·licitar per alguna causa excepcional, un permís sense sou d'un mes ampliable a dos mesos més per raons justificades.  
Tots els treballadors inclosos en este conveni tindran dret que se'ls reconega la possibilitat de situar-se en excedència en els termes que preveu l'article 46 del text refós de l'Estatut dels Treballadors.  
  
La petició d'excedència haurà de cursar-se per escrit a l'empresa, la qual resoldrà igualment per escrit.  
El fet de treballar o col·laborar durant el període d'excedència per a qualsevol mitjà de comunicació públic o privat que tinga el seu àmbit de difusió en qualsevol de les tres províncies de la Comunitat Valenciana o per a aquells que, sent d'àmbit nacional, realitzen edicions regulars en la zona abans descrita, i llevat que s'haja concedit expressament per a este fi, suposarà renúncia per part del treballador al seu dret de reingrés preferent o forçós en l'empresa Federico Doménech SA, i s'extingirà, per tant, la relació laboral del treballador amb l'empresa de manera automàtica a partir del moment en què esta s'assabente d'este fet.  
  
  
CAPÍTOL VI  
Règim social  
  
Article 34. Formació  
Serà obligatòria l'assistència als cursos de formació que organitze l'empresa, inclusivament aquells cursos relatius a la seguretat i salut laboral en el treball, adaptació a noves tecnologies, etc.  
L'assistència als cursos es realitzarà sota convocatòria de l'empresa, i si és possible dins de l'horari laboral.  
En cas de no realitzar-se dins de la jornada laboral, caldrà ajustar-se al que disposa l'article 30 d'este conveni.  
  
Article 35. Complement per incapacitat laboral transitòria  
L'empresa es compromet a abonar com a complement per ILT, a tot treballador de baixa per malaltia o accident de treball, la diferència entre el subsidi que li corresponga com a prestació econòmica segons el règim general de la Seguretat Social i el seu salari sense el complement personal de festius, sempre que el treballador complisca els requisits d'entrega dels comunicats de baixa inicial i successius de confirmació i alta corresponent, dins dels terminis previstos en la llei, i tinga els 180 dies de carència de cotitzacions prèvies que establix l'actual Llei General de la Seguretat Social per a tindre dret a la prestació d'ILT o els dies de carència que es puguen establir en un futur.  
  
Igualment i de conformitat amb el que establix l'article 20.4 de l'Estatut dels Treballadors, l'empresa podrà verificar l'estat de malaltia o accident del treballador que siga al·legat per este per a justificar les seues faltes d'assistència al treball, per mitjà de reconeixement a càrrec de personal mèdic. La negativa del treballador a estos reconeixements podrà determinar la suspensió dels drets econòmics que puguen existir a càrrec de l'empresari per les dites situacions d'ILT, tant per malaltia com per accident.  
  
Article 36. Assegurança d'accident.  
L'empresa contractarà una pòlissa d'assegurança d'accidents per un capital per a cada treballador de 9.015 €, que cobrisca els riscos de mort i extinció de contracte per invalidesa permanent en els graus d'incapacitat permanent total per a la professió habitual, i absoluta per a tot treball o gran invalidesa, derivada d'accident ocorregut al treballador durant les vint-i-quatre hores del dia.  
  
Article 37. Bestretes  
Els empleats tindran dret a sol·licitar bestretes a compte sobre les percepcions mensuals meritades en els termes que preveu l'article 29.1 del text refós de l'Estatut dels Treballadors. Esta condició podrà ser substituïda pel treballador pel dret a demanar bestretes sobre l'import líquid de dos pagues extraordinàries, que haurà de reintegrar en el termini màxim de sis mesos, condicionat a la situació de tresoreria de l'empresa, i s'entendrà que fins que no s'haja liquidat la bestreta concedida sobre les pagues extres, no se'n podrà sol·licitar una altra.  
  
En cas que un treballador, deutor d'una bestreta, cause baixa en l'empresa, en el moment d'efectuar-li la liquidació corresponent, l'empresa li deduirà l'import total que en reste.  
  
  
Article 38. Jubilació  
La jubilació serà obligatòria per a tot el personal que complisca 67 anys d'edat o aquella edat que amb caràcter reglamentari es determine en cada moment com a edat de jubilació per a cada treballador, sempre que el treballador afectat per l'extinció del seu contracte de treball per jubilació tinga cobert el període mínim de cotització que li permeta aplicar el percentatge del 80 % a la base reguladora per al càlcul de la quantia de la seua pensió. Igualment es vincula esta mesura a les polítiques necessàries d'ocupació de l'empresa que permeten la transformació de contractes temporals en indefinits en proporció igual a les jubilacions que es realitzen.  
En cas que per alguna disposició quede anul·lada la facultat d'establir en el conveni col·lectiu una edat límit per a la jubilació obligatòria en els termes abans expressats, esta clàusula perdrà vigència, i la tornarà a tindre en el moment que per qualsevol classe de norma es repose esta possibilitat.   
  
  
CAPÍTOL VII  
Representació dels treballadors  
  
Article 39. Representativitat, facultats i garanties sindicals  
Atesa l'existència de centres de treball que no compten en la seua plantilla amb el nombre mínim de treballadors requerits per a poder promoure eleccions a representants legals dels treballadors i a fi que estos no es vegen privats de representació legal, es pren l'acord, tal com s'ha realitzat sempre en l'empresa, que tots els centres de treball s'integren en un sol cens electoral i en una única mesa electoral de tal manera que tots els treballadors que reunisquen els requisits d'antiguitat previstos en l'article 69.2 del TRET podran ser electors i elegibles. Els representants que s'elegisquen ho seran de tots els centres de treball de l'empresa.  
  
Les facultats i garanties dels representants legals dels treballadors en el si de l'empresa seran les reconegudes en el Reial Decret Legislatiu 1/1995, de 24 de març, pel qual s'aprova el text refós de l'Estatut dels Treballadors, en la Llei Orgànica de Llibertat Sindical o les que en cada moment es determinen reglamentàriament. El crèdit d'hores mensuals retribuïdes per a cada un dels membres del comité d'empresa que en cada moment s'establisca en la legislació vigent podran ser acumulades en un o més dels seus components, i quedaran rellevats del seu treball pel temps cedit, sense perjuí de la seua remuneració; per a això bastarà la comunicació per escrit amb l'antelació suficient a la direcció de l'empresa.  
  
Article 40. Hores sindicals  
Les hores emprades en reunions amb l'empresa, a proposta d'esta, i les emprades en la negociació del conveni col·lectiu no consumiran crèdit horari als membres del comité d'empresa.  
Per a la comunicació de les hores que utilitzen els membres del comité d'empresa amb càrrec al crèdit d'hores retribuïdes que disposen, en funció del que preveu l'article 68.e) de l'Estatut dels Treballadors, hauran d'avisar amb l'antelació suficient els responsables de cada àrea per a assegurar la menor incidència en la producció, i per a això utilitzaran les comunicacions creades o les que es puguen crear a este efecte.  
  
  
CAPÍTOL VIII  
Faltes i sancions  
  
Article 41. Faltes  
Tot acte o omissió d'un treballador contra la disciplina o règim de treball de l'empresa podrà ser sancionat i es classificarà, en atenció a la seua transcendència, importància o malícia en: lleu, greu o molt greu.  
  
La determinació de faltes de cada un dels indicats grups que s'efectua en els articles següents és merament enunciativa i no implica que puguen existir-ne d'altres, les quals seran classificades segons l'analogia que guarden amb aquelles.  
  
Faltes lleus:  
Es consideren faltes lleus les següents:  
1. La falta de puntualitat, de fins a tres en un mes, en l'assistència al treball amb retard superior a 10 minuts i inferior a trenta en l'horari d'entrada.  
2. No comunicar a l'empresa, dins del termini i en forma escaient, els comunicats de baixa i alta per malaltia o accident.  
3. L'abandó del servici sense causa justificada, encara que siga de breu temps. (Si com a conseqüència d'este es causa perjuí d'alguna consideració a l'empresa o és causa d'accident als seus companys de treball, esta falta podrà ser considerada com a molt greu, segons els casos.)  
4. Xicotets descuits en la conservació del material.  
5. Falta de neteja personal.  
6. No atendre el públic amb la correcció i diligències degudes.  
7. Faltar al treball un dia al mes sense causa justificada.  
8. No comunicar a l'empresa els canvis de residència o domicili.  
  
9. Les discussions sobre assumptes estranys al treball dins de les dependències de l'empresa o durant actes de servici.  
  
Faltes greus:  
Es consideraran faltes greus les següents:  
1. Més de tres faltes no justificades de puntualitat al treball, comeses durant un període de trenta dies. Quan s'haja de rellevar un company bastarà una sola falta de puntualitat perquè esta es considere com a greu. Una falta de puntualitat de més de trenta minuts en l'horari d'entrada.  
  
2. Absència, sense causa justificada, de dos dies durant un període de trenta dies.  
3. No comunicar amb la puntualitat deguda els canvis experimentats en la situació familiar que puga afectar la Seguretat Social o el càlcul de la retenció d'IRPF. La falta maliciosa en estos casos es considerarà molt greu.  
4. La simulació de malaltia o accident.  
5. Entregar-se a jocs o distraccions, siguen quins siguen, estant de servici.  
6. La mera desobediència als superiors en qualsevol matèria de servici. Si implica pèrdua manifesta de la disciplina o se'n deriva perjuí per a l'empresa, podrà ser considerada molt greu.  
7. La negligència o desídia en el treball que afecte la bona marxa del servici.  
8. La imprudència en actes de servici. Si implica risc d'accident per al treballador, per als seus companys o perill d'avaria per a les instal·lacions, podrà ser considerada molt greu.  
9. La reincidència en faltes lleus, encara que les corresponents infraccions siguen de distinta naturalesa, sempre que es cometen dins d'un període d'un mes, a partir de la primera falta de l'esmentada graduació.  
10. Més de deu faltes lleus no justificades de puntualitat en l'assistència al treball, comeses en un període de sis mesos, durant un any.  
  
11. Incórrer els periodistes reiteradament en errors ortogràfics o sintàctics.  
  
Faltes molt greus:  
Es consideraran faltes molt greus les següents.  
1. Realitzar, sense el permís oportú, treballs particulars durant la jornada; emprar per a usos propis ferramentes de l'empresa, inclús quan això ocórrega fora de la jornada de treball; treballar o col'laborar per a una altra empresa, infringint el que disposa la normativa vigent.  
  
2. El frau, deslleialtat, o abús de confiança en les gestions encomanades, i el furt o robatori, tant a l'empresa com als companys de treball o a qualsevol altra persona, dins de les dependències de l'empresa o durant acte de servici en qualsevol lloc.  
3. Fer desaparéixer, inutilitzar, destrossar o causar desperfectes en primeres matèries, útils, ferramentes, maquinària, aparells, instal'lacions, edificis, efectes i documents de l'empresa.  
4. La condemna per delicte de robatori, furt o malversació comesos fora de l'empresa, o per qualsevol altre fet que puga implicar per a esta desconfiança respecte al seu autor, i, en tot cas, les de duració superior a sis anys dictades pels tribunals de justícia.  
5. La continuada i habitual falta de neteja personal, de tal índole que produïsca queixes justificades dels seus companys de treball.  
6. L'embriaguesa o toxicomania durant el servici.  
7. Violar el secret de la correspondència o documents reservats de l'empresa o revelar a elements estranys a l'empresa dades de reserva obligada, així com realitzar accions o manifestacions, de les quals es puguen derivar perjuís per a l'empresa.  
8. Els maltractaments de paraula o obra, abús d'autoritat o falta greu de respecte i consideració als caps, companys o subordinats, així com la blasfèmia habitual. El treballador afectat per un presumpte abús d'autoritat informarà sobre el fet la direcció de l'empresa, que realitzarà els tràmits necessaris per a aclarir-ho.  
  
9. Causar accidents greus per imprudència o negligència inexcusable.  
10. Abandonar el treball en llocs de responsabilitat.  
11. La disminució voluntària i continuada en el rendiment normal de la labor.  
12. Originar baralles i litispendències freqüents amb els companys de treball.  
13. La reincidència en falta greu, encara que les corresponents infraccions siguen de distinta naturalesa, sempre que es cometen dins d'un període de sis mesos a partir de la primera falta de l'esmentada graduació.  
14. La falta d'assistència de l'empleat als cursos de formació de prevenció de riscos laborals, per als quals haja sigut convocat fefaentment per l'empresa.  
15. Quan el treballador, durant la vigència del contracte, no tracte amb caràcter d'informació confidencial i reservada tota la informació rebuda durant la seua prestació de servicis per compte de l'empresa, ja siga pròpia d'esta o dels clients i proveïdors d'esta, i això de conformitat amb els articles 5 i 20 del text refós de la Llei de l'Estatut dels Treballadors.  
  
Article 42. Sancions  
Les sancions màximes que podran imposar-se en cada cas, atenent la gravetat de la falta comesa, seran les següents:  
Per faltes lleus:  
- Amonestacions per escrit.  
Per faltes greus:  
- Suspensió de sou i faena de dos a deu dies en què es requerisca comunicació escrita motivada al treballador.  
Per faltes molt greus:  
- Suspensió de sou i faena d'onze a trenta dies, trasllat forçós o acomiadament en què es requerisca tramitació d'expedient previ en què serà oït el treballador afectat.  
  
Prescripció:  
Les faltes lleus prescriuran al cap de deu dies; les greus, al cap de vint dies, i les molt greus, al cap de seixanta dies a partir de la data en què l'empresa es va assabentar de la seua comissió, i en tot cas al cap de sis mesos d'haver-se comés.  
Sense perjuí del que disposa el paràgraf anterior, la deslleialtat o l'abús de confiança prescriuran al cap de díhuit mesos de la comissió del fet.  
  
  
  
  
ANNEX NÚM. 1  
Taula salarial en còmput anual  
  
  
  
  
ANNEX  
  
Preu diumenge 70 euros  
Quilometratge 0,32 euros  
Pernoctació: es pagarà a raó de 42,98 euros per cada nit que es pernocte fora.   
  
DISPOSICIONS FINALS  
  
Primera. Dret supletori  
Per a totes aquelles matèries que no hagen sigut objecte de regulació específica en el present conveni, caldrà ajustar-se al que establisca sobre estes el vigent Estatut dels Treballadors, la Llei Orgànica de Llibertat Sindical i la resta de disposicions de caràcter general que puguen resultar aplicables, així com els costums i usos en el si de l'empresa.  
  
  
Segona. Derogacions  
Queda derogat i sense cap efecte l'anterior conveni col·lectiu.  
  
  
Tercera. Indemnització per acomiadament  
Quan durant la vigència d'este conveni col·lectiu es realitzen acomiadaments objectius individuals a treballadors a qui els siga aplicable este conveni i estos siguen reconeguts o declarats com a procedents, meritaran una indemnització equivalent a la legalment establida per als acomiadaments declarats o reconeguts com a improcedents en la legislació vigent, llevat que de manera simultània o prèviament, en el període de noranta dies anteriors a l'acomiadament objectiu individual de què es tracte, s'haja efectuat en Federico Doménech SA un procediment d'acomiadament col·lectiu acordat amb el comité d'empresa, i en este cas, als treballadors despedits de manera individual se'ls abonarà la mateixa indemnització que l'acordada en el dit procediment d'acomiadament objectiu col·lectiu.  
ANEXO NÚM. UNO  
Tabla salarial en cómputo anual  
  
  
  
  
ANEXO  
  
Precio domingo: 70 euros  
Kilometraje: 0,32 euros  
Pernoctación: se pagará a razón de 42,98 euros por cada noche que se pernocte fuera.